CELEX: E2008C0167
Language: ro
Date: 2008-03-12 00:00:00
Title: Decizia Autorității de Supraveghere a AELS nr. 167/08/COL din 12 martie 2008 privind presupusul ajutor de stat ilegal acordat întreprinderii Troms Tre AS (Norvegia)

12.2.2009   
            
            
               RO
            
            
               Jurnalul Oficial al Uniunii Europene
            
            
               L 41/26
            
         
      DECIZIA AUTORITĂȚII DE SUPRAVEGHERE A AELS
   
      NR. 167/08/COL
   din 12 martie 2008
   privind presupusul ajutor de stat ilegal acordat întreprinderii Troms Tre AS (Norvegia)
   AUTORITATEA DE SUPRAVEGHERE A AELS (1),
   AVÂND ÎN VEDERE Acordul privind Spațiul Economic European (2), în special articolele 61-63 și Protocoalele 3 și 26 ale acestuia,
   AVÂND ÎN VEDERE Acordul dintre statele AELS privind instituirea unei Autorități de Supraveghere și a unei Curți de Justiție (3), în special articolele 5 și 24 ale acestuia,
   întrucât:
   1.   Procedura
   Printr-o scrisoare datată 20 iunie 2005, Autoritatea de supraveghere a AELS a primit o plângere din partea firmei de avocatură norvegiene Selmer (4), în numele unui client anonim, privind un presupus ajutor de stat ilegal acordat întreprinderii Troms Tre AS (5), care fabrică diverse materiale de construcții din lemn. Scrisoarea a fost primită și înregistrată de către Autoritate la 24 iunie 2005 (Evenimentul nr. 323812).
   Printr-o scrisoare datată 1 iulie 2005, Autoritatea a transmis plângerea autorităților norvegiene (Evenimentul nr. 324515).
   Printr-o scrisoare datată 20 septembrie 2005, autoritățile norvegiene au răspuns la afirmațiile din plângere, susținând că aporturile de capital contestate nu constituie ajutoare de stat. Scrisoarea a fost primită și înregistrată de către Autoritate la 21 septembrie 2005 (Evenimentul nr. 334843).
   Printr-o scrisoare datată 21 noiembrie 2005, reclamantul a informat Autoritatea că întreprinderea Troms Tre s-a declarat falimentară la 10 noiembrie 2005 și că patrimoniul acesteia a fost trecut în administrarea Curții la 11 noiembrie 2005. Reclamantul a susținut că falimentul nu afectează evaluarea subiectului plângerii, menținându-și plângerea. Scrisoarea a fost primită și înregistrată de către Autoritate la 23 noiembrie 2005 (Evenimentul nr. 351088).
   Printr-o scrisoare datată 10 februarie 2006 (Evenimentul nr. 362331), Autoritatea a trimis o solicitare de informații autorităților norvegiene, pentru a obține mai multe date cu privire la patrimoniu și la calendarul procedurilor de faliment.
   Autoritățile norvegiene au răspuns printr-o scrisoare datată 17 martie 2006, informând Autoritatea că procedurile de faliment nu vor fi finalizate până la sfârșitul anului 2006. Scrisoarea a fost primită și înregistrată de către Autoritate la 20 martie 2006 (Evenimentul nr. 367142).
   Printr-o scrisoare datată 18 iulie 2007 (Evenimentul nr. 424054), Autoritatea a trimis o nouă solicitare de informații autorităților norvegiene, pentru a obține informații cu privire la desfășurarea procedurilor de faliment. În plus, Autoritatea a solicitat informații cu privire la achizitorul activelor întreprinderii Troms Tre și la orice posibilă refinanțare a întreprinderii.
   Printr-o scrisoare datată 20 august 2007, autoritățile norvegiene au informat Autoritatea în legătură cu rezultatul procedurilor de faliment. Scrisoarea a fost primită și înregistrată de către Autoritate la 20 august 2007 (Evenimentul nr. 434867).
   Printr-o scrisoare datată 4 decembrie 2007, reclamantul și-a retras plângerea, i.a. pe motivul că destinatarul presupusului ajutor a dat faliment. Scrisoarea a fost primită și înregistrată de către Autoritate la 6 decembrie 2007 (Evenimentul nr. 456318).
   2.   Destinatarul presupusului ajutor
   Troms Tre a fost înființată în 1972 sub denumirea de Troms Treforedling. În plângere, întreprinderea este descrisă ca fiind activă în domeniul producerii și vânzării de materiale de construcții, în special plăci aglomerate destinate construcțiilor. Cifra de afaceri anuală a întreprinderii era între 55-65 milioane NOK (aproximativ 6,9-8,1 milioane EUR).
   Majoritatea acțiunilor întreprinderii au fost deținute de către autorități publice de la diferite niveluri. Cel mai mare acționar a fost autoritatea municipală din comitatul Troms, cu aproximativ 40 % din acțiunile întreprinderii. Printre alți acționari s-au numărat autoritatea municipală din Sørreisa, întreprinderea aflată în proprietatea statului Statskog SF, Troms Kraft, o întreprindere din domeniul electricității aflată în proprietatea autorității municipale a comitatului Troms și două organizații de proprietari de păduri private din regiune, skogeierforening Nord BA și Troms Skogselskap.
   La 10 noiembrie 2005, Troms Tre s-a declarat falimentară. Activitățile întreprinderii nu generau profituri și aceasta a declarat că nu este capabilă să își achite datoriile. Patrimoniul întreprinderii a fost trecut în administrarea Curții la 11 noiembrie 2005.
   Procedurile de faliment au fost încheiate iar societatea a fost lichidată la 28 martie 2007. În conformitate cu raportul final privind falimentul, proprietățile, utilajele și uzina aparținând întreprinderii au fost vândute în decembrie 2006 uneia dintre cele trei părți care au licitat în cadrul procedurii.
   3.   Descrierea presupusului ajutor de stat
   Conform afirmațiilor reclamantului, ajutorul de stat a fost acordat întreprinderii Troms Tre sub forma unei creșteri a capitalului social al întreprinderii. Conform informațiilor furnizate de reclamant, la momentul depunerii plângerii, au fost efectuate aporturi de capital în valoare de aproximativ 10 milioane NOK. Majoritatea investițiilor au fost efectuate de investitori publici și, conform plângerii, acestea nu au fost făcute cu respectarea condițiilor de piață. În plus, reclamantul a susținut că întreprinderea intenționa să efectueze și alte creșteri ale capitalului în perioada 2006-2009.
   4.   Evaluare
   Destinatarul presupusului ajutor, Troms Tre, a încetat să mai existe și activele acestuia au fost vândute în contextul procedurilor de faliment. Procedurile de faliment au fost finalizate în 2007. În plus, conform informațiilor disponibile Autorității, activele întreprinderii au fost vândute în cadrul unei proceduri de licitație deschisă, efectuată de Curte, în conformitate cu legislația norvegiană privind procedurile de faliment.
   Astfel, societatea și-a încetat toate activitățile economice. În aceste circumstanțe, o decizie a Autorității referitoare la clasificarea ca ajutor a măsurilor în cauză și la compatibilitatea acestora cu Acordul SEE nu ar avea niciun efect practic (6).
   Mai mult, în baza faptului că activele întreprinderii Troms Tre au fost vândute în cadrul unei proceduri de licitație deschisă, Autoritatea concluzionează că, în cazul în care s-a acordat un ajutor de stat întreprinderii Troms Tre, acest ajutor nu mai produce niciun efect denaturant și nu a adus beneficii cumpărătorului activelor întreprinderii (7). Astfel, nu ar fi posibilă recuperarea niciunui ajutor acordat societății Troms Tre (8).
   În sfârșit, Autoritatea ia notă de scrisoarea reclamantului, datată 4 decembrie 2007 (Evenimentul nr. 456318), prin care plângerea a fost retrasă.
   În acest context, Autoritatea concluzionează că o decizie referitoare la clasificarea ca ajutor de stat a măsurilor menționate în plângere și la compatibilitatea acestora cu Acordul SEE nu ar avea niciun efect practic. Ca urmare, continuarea procedurii prevăzute în partea II a Protocolului 3 la Acordul privind Autoritatea de Supraveghere și Curtea, referitoare la aceste măsuri, nu servește niciunui scop util.
   5.   Concluzie
   Pe baza considerațiilor de mai sus, Autoritatea consideră că procedura împotriva întreprinderii Troms Tre nu servește niciunui scop util,
   ADOPTĂ PREZENTA DECIZIE:
   Articolul 1
   Prin prezentul document, procedura inițiată în temeiul articolului 10 din partea II a Protocolului 3 la Acordul privind Autoritatea de Supraveghere și Curtea, referitoare la presupusul ajutor de stat ilegal acordat întreprinderii Troms Tre AS, se închide.
   Articolul 2
   Prezenta decizie se adresează Regatului Norvegiei.
   Articolul 3
   Numai versiunea în limba engleză este autentică.
   
      Adoptată la Bruxelles, 12 martie 2008.
      
         
            Pentru Autoritatea de Supraveghere a AELS
         
         Per SANDERUD
         
         
            Președinte
         
         Kurt JAEGER
         
         
            Membru al Colegiului
         
      
   
   
      (1)  Denumită în continuare „Autoritatea”.
   
      (2)  Denumit în continuare „Acordul SEE”.
   
      (3)  Denumit în continuare „Acordul privind Autoritatea de Supraveghere și Curtea”.
   
      (4)  Denumit în continuare „reclamantul”.
   
      (5)  Denumită în continuare „Troms Tre”.
   
      (6)  Decizia Comisiei din 25 septembrie 2007 privind măsurile de ajutor puse în aplicare de Spania pentru IZAR, Cauza C-47/2003, nepublicată încă, și Decizia Comisiei din 9 noiembrie 2005 privind măsura pusă în aplicare de Franța pentru Mines de potasse d’Alsace, Cauza C-53/2000, JO L 86, 24.3.2006, p. 20.
   
      (7)  A se vedea, de exemplu Cauza C-390/98 H.J. Banks & Co. Ltd v Autoritatea Cărbunelui și Secretarul de Stat pentru Comerț și Industrie, culegere 2001, p. I-6117, alineatul 77, și Cauza C-277/00 Germania v Comisia, culegere 2004, p. I-3925, alineatul 80.
   
      (8)  Decizia Comisiei din 25 septembrie 2007 privind măsurile de ajutor puse în aplicare de Spania pentru IZAR, Cauza C-47/2003, nepublicată încă în JO, și Decizia Comisiei din 9 noiembrie 2005 privind măsura pusă în aplicare de Franța pentru Mines de potasse d’Alsace, Cauza C-53/2000, JO L 86, 24.3.2006, p. 20.